text: Kom i rigtig, rigtig god tid, når du skal flyve fra Billund
  04 april 2017 kl. 10.03
  Kom to en halv time før afgang råder Billund Lufthavn sine passagerer. Medarbejdermangel betyder, at sikkerhedsprocedurerne tager længere tid end normalt.
  Passagerer, der i disse dage skal flyve fra Billund Lufthavn, skal væbne sig med tålmodighed. Og så skal de komme i rigtig god tid, råder Billund Lufthavn i lufthavnsmagasinet Check-in.dk.
  Den lange ventetid skyldes ifølge lufthavnsdirektør Kjeld Zacho Jørgensen, at flere security-medarbejdere end normalt har sagt op i løbet af en kort periode.
  - Da det tager seks måneder at lære folk op, men kun en måned at sige op, så har det skabt problemer med underbemanding, siger Kjeld Zacho Jørgensen til Check-in.
  Han forsikrer, at lufthavnen arbejder på at forkorte ventetiden igen - og at der ikke kommer til at gå lang tid, før passagererne vil mærke en forandring til det bedre. 
  Mandag startede 14 nye security-medarbejdere i lufthavnen, og der starter yderligere to hold af 14 medarbejdere i henholdsvis maj og juni.
  - Dermed kommer vi op på at have 15 security-medarbejdere flere end før, siger Kjeld Zacho Jørgensen.
  